For første gang i Aalborg Håndbolds historie har der været mere end 100.000 tilskuere til klubbens hjemmekampe. Det giver overskud igen i år.

Årets hjemmekampe har trukket flere end 100.000 tilskuere til lægterne i Gigantium i Aalborg. Det er det højeste antal i klubbens historie, og det er medvirkende til, at Aalborg Håndbold for ottende år i træk præsenterer sorte tal på bundlinjen. Et overskud på 70.392 kroner før skat er det blevet til i det seneste regnskabsår. Klubben fremhæver selv hjemmekampene med hold som Paris, Kiel og Flensborg som det, der har trukket tilskuere til Jutlander Bank Arena: - Den store tilskuerinteresse var sammen med en fortsat stor støtte fra vores samarbejdspartnere hovedårsagen til, at vi igen kan præsentere overskud, siger Eigild B. Christensen, der er bestyrelsesformand i Aalborg Håndbold, i en pressemeddelelse. Overskuddet er ikke helt så stort som sidste år, hvor DM-titlen kom i hus, og overskuddet kom op på 227.000 kroner før skat. Men klubben har høje ambitioner for sæsonen i 2018/2019: - Vi skal være med til at spille om medaljerne i ligaen samt deltage ved Final 4. I kulissen bliver der arbejdet hårdt for igen at opnå et positivt resultat til næste års regnskab, og vi har heldigvis allerede også fra denne sæsons start oplevet stor interesse, som tegner godt for fremtiden, siger Eigil B. Christensen. Onsdag møder Aalborg Håndbold rivalerne fra Skjern Håndbold, som vandt DM-guld i maj. Kampen spilles 19.30, og over 4000 har indtil videre sikret sig billetter til kampen.